शकार-(खुशी कन्ने) (सुनियै) जियां भज्जे दा कैंह् दा भाडां बोलदा ऐ, उस्सै चाली ऐ चंटालें दी बुआज शनोचा करदी ऐ। ढोल ते नगाड़े बी बज्जै करदे न, सेई होन्दा ऐ जे चारुदत्तै गी फांसी देने आस्तै लेई जा करदे न। बैरियें दी बरबादी दिक्खने का बड़ा नन्द औन्दा ऐ। आखदे न जेड़ा कोई ए तमाशा दिक्खी लैन्दा ऐ, अगले जन्मै च ओदियां अक्खी नईं औन्दिया। नन्दड़ू दी नाली इच दड़े दे कीड़े आंगू रश्ता तुपदे-तुपदे अशें इश भुक्खे चारुदत्तै मौती दा प्रबंध करी दित्ता ऐ। हुन अपने मैहला दी अटारी पर चढ़ियै ऐ नन्द दिक्खने आं। (उप्पर जाइयै) ऐं-ए चारुदत्त गी जिस रस्ते शमशान घाटै पर लेई जा करदे न उत्थें इन्नी भीड़ की ऐ ? ते जे कदें कोई शाड़े जनेह बड्डे आदमी गी उत्थें लेई जान तां किन्नी भीड़ होऐ ! (धरोइयै दिक्खियै) उसी शड़ें आंगू सजाइयै दक्खन पासै लेई जा करदे न। पर इनें इस अटारी दे खल्ल खड़ोइयै जड़ी घोशना करनी ही, ओ की नईं कीती ? (इद्दर-उद्दर दिक्खियै) ते ए शाला चेट, श्थावरक कुत्थें चली गेऐ ऐ ?कुतै उसने इत्थों निकलियै सारा भेत नईं दश्शी दित्ता ? पहलें चलियै उश्शै गी तुप्पां। (उतरियै पस्सै पासै जन्दा ऐ)